धृतराष्ट्र ने पाण्डवों को धन-सम्पत्ति के साथ जाने की अनुमति दे दी, यह सुनते ही दुःशासन अपने बड़े भाई दुर्योधन के पास गया और बड़े दुःख के साथ कहा कि ‘भैया! बूढ़े राजा ने हमारे बड़े कष्ट से प्राप्त धन को खो दिया। अभी कुछ सोच-विचार कर लो।’ यह सुनते ही दुर्योधन, कर्ण और शकुनि ने आपस में सलाह की और सब एक साथ ही धृतराष्ट्र के पास आए। उन्होंने बड़े विनय से कहा- ‘राजन्! यदि इस समय हम लोग पाण्डवों से प्राप्त धन के द्वारा ही राजाओं को प्रसन्न करके युद्ध के लिए तैयार कर लेते तो हमारी क्या हानि थी? देखिये, डँसने को तैयार, क्रोध में भरे साँपों को गले में लटकाकर कौन बच सकता है? इस समय पाण्डव भी सर्पों के समान ही हैं। अगर अब वे हम पर धावा बोल देंगे तो हममें से किसी को जिंदा न छोड़ेंगे। हमने एक बार उनसे बिगाड़ कर लिया है, अब वे हमें क्षमा नहीं करेंगे। द्रौपदी को जो क्लेश पहुँचा है, उसे उनमें से कोई भी क्षमा नहीं कर सकता। इसलिए हम वनवास की शर्त पर पाण्डवों के साथ फिर से जुआ खेलेंगे। जुए में जो भी हार जाए, हम या वे, बारह वर्ष तक मृगचर्म पहनकर वन में रहें और तेरहवें वर्ष किसी नगर में इस प्रकार छिपकर रहें कि किसी को पता न चले। यदि पता चल जाए कि ये कौरव या पाण्डव हैं तो फिर बारह वर्ष तक वन में रहें। इस शर्त पर आप फिर जुआ खेलने की आज्ञा दे दीजिए। यह काम बहुत आवश्यक है। यदि पाण्डव कदाचित् यह शर्त पूरी कर लेंगे तो भी हम इतने समय में बहुत-से राजाओं को अपना मित्र बना लेंगे और दुर्जय सेना इकट्ठी कर लेंगे। उस समय हम युद्ध में भी पाण्डवों को जीत सकेंगे। इसलिए आप यह बात अवश्य मान लीजिए।’